કશિશ અને ઉદય ડિસ્ચાર્જ અરજી અંગે જજ શું હુકમ સંભળાવે છે તેની આતુરતાપૂર્વક રાહ જોતાં હતાં. જજે ડિસ્ચાર્જ અરજી રદ્દ કરી આરોપી સામે ચાર્જફ્રેમ કરી કેસ ચલાવવા હુકમ કર્યાે. ચુકાદો સાંભળી કશિશના ચહેરા પર ખુશીની લહેર દોડી ગઈ. જ્યારે ઉદય અને મહેન્દ્રભાઈના ચહેરાઓ પર ચિંતા ધસી આવી. તેમણે હુકમ સામે રિવિઝનમાં જવાની માગેલી મંજૂરી જજે ગ્રાહ્ય રાખી. રાહુલે કશિશને રિવિઝન અરજીના ચુકાદા સુધી રાહ જોવા જણાવ્યું. બીજી તરફ કોફી હાઉસનું કામ ટાઇમ લિમિટમાં પૂરું થશે તે જાણી કશિશને રાહત થઈ. કોર્ટના ચક્કરમાંથી દોઢ મહિનાનો સમય મળતાં કૉફી હાઉસનું કામ ઝડપથી આટોપી લઈ તેને લોન્ચ કરવાનું નક્કી કર્યું. આ બધી ઉલઝનમાં તે ધ્યેય સાથે વાતચીત ન કરી શકી. આથી તેને ફોન કરી ડિનર માટે ઇન્વાઇટ કર્યાે. કશિશે ધ્યેયને કૉફી હાઉસની સાઇટ પર લઈ જવાનું કરેલું સૂચન કૌશલને ન ગમ્યું. દરમિયાન ધ્યેય આવ્યો અને તેણે કશિશને બુકે આપ્યો. ધ્યેય પોતાના કરતાં વધુ હેન્ડસમ છે તે વાત કૌશલને ન ગમી. ધ્યેયે લાવેલો રજનીગંધા ફૂલોનો બુકે કશિશને ખૂબ ગમ્યો. તેની મમ્મીને પણ આ ફૂલ ખૂબ પસંદ હતાં. તેણે ધ્યેયનો આભાર માન્યો. કૌશલને બંનેની મિત્રતાની મનોમન ઈર્ષા થઈ આવી. જમીને ત્રણેય કૉફી હાઉસની સાઇટ પર ગયાં. જ્યાં ધ્યેયે કૉફી હાઉસની ડિઝાઇન અંગે કરેલાં સૂચન કૌશલને ચંચુપાત સમાન લાગ્યાં. કૌશલની નારાજગી જોઈ ગયેલી કશિશે વાત વાળી લીધી. કૉફી હાઉસથી ત્રણેય ઘરે આવ્યાં. પોતાની પત્નીની મમ્મીને ક્યા ફૂલ પસંદ હતાં તે વાતની ધ્યેયને ખબર છે તે જાણી કૌશલને તેની ઈર્ષા થઈ. કશિશે તેને સમજાવવાની કોશિશ કરી પણ કૌશલના મનનું સમાધાન ન થયું. આથી કશિશ અસમંજસમાં પડી.